Úradný vestník 140 E , 09/06/2005 S. 0047 - 0048



P6_TA(2004)0002 Návrh opravného rozpočtu č. 7/2004 Uznesenie Európskeho Parlamentu o návrhu opravného rozpočtu Európskej únie č. 7/2004 pre finančný rok 2004, Oddiel III - Komisia (11041/2004 - C6-0108/2004 - 2004/2039(BUD)) Európsky parlament, - so zreteľom na Zmluvu o založení Európskeho spoločenstva, najmä s ohľadom na jej článok 272 odsek 4, predposledný pododsek, - so zreteľom na Zmluvu o založení Európskeho spoločenstva pre atómovú energiu, najmä s ohľadom na jej článok 177, - so zreteľom na nariadenie Rady č. 1605/2002/ES, Euratomu z 25. júna 2002 o finančnom nariadení vzťahujúcom sa na všeobecný rozpočet Európskych spoločenstiev [1], a najmä na články 37 a 38, - so zreteľom na všeobecný rozpočet Európskej únie pre finančný rok 2004, prijatý s konečnou platnosťou 18. decembra 2003 [2], upravený v súlade s rozšírením Európskej únie [3], - so zreteľom na dohodu medzi inštitúciami zo dňa 6. mája 1999 medzi Európskym parlamentom, Radou a Komisiou o rozpočtovej disciplíne a o zlepšení rozpočtového postupu [4], - so zreteľom na predbežný návrh opravného rozpočtu Európskej únie č. 7/2004 pre finančný rok 2004, ktorý Komisia predložila dňa 12. mája 2004 (SEC(2004)0593), - so zreteľom na návrh opravného rozpočtu Európskej únie č. 7/2004 pre finančný rok 2004, ktorý Rada vypracovala 16. júla 2004 (11041/2004 — C6-0108/2004), - so zreteľom na článok 69 a prílohu IV rokovacieho poriadku, - so zreteľom na správu Výboru pre rozpočet (A6-0004/2004), A. keďže účelom návrhu opravného rozpočtu č. 7/2004 je zapísať do rozpočtu pre rok 2004 prebytok z roku 2003 vo výške 5,470 miliardy eur; B. keďže tento prebytok tvorí niekoľko prvkov, z ktorých má najväčší podieľ nedostatočné čerpanie rozpočtu vo výške 4,729 miliardy eur; C. keďže najväčší rozdiel medzi výsledným a počiatočným rozpočtom pre rok 2003 vznikol opätovne v štrukturálnych fondoch, kde zostatok výdavkov dosiahol 3,134 miliardy eur; D. keďže sa zlepšilo využívanie finančných prostriedkov v oblasti poľnohospodárstva, Kohézneho fondu, transeurópskych sietí, akcií v rámci vonkajších politík a v rámci správy; E. keďže sa v rámci vnútorných politík celkovo zvýšilo percento využitia rozpočtových prostriedkov, aj napriek tomu, že 159 miliónov eur zostalo nevyčerpaných: 1. Vyslovuje nespokojnosť s dodatočným prebytkom 5,470 miliardy eur v rozpočte pre rok 2003. 2. Pripomína, že okrem tejto sumy bol rozpočet pre rok 2003 už raz znížený o sumu 5 miliárd eur opravným rozpočtom č. 6/2003 kvôli značnému nadhodnoteniu platieb v rámci štrukturálnych fondov; berie na vedomie, že príspevky členských štátov do rozpočtu EÚ boli z tohto dôvodu znížené o danú sumu; zdôrazňuje, že skutočný prebytok rozpočtu pre rok 2003 v dôsledku nedostatočného čerpania prostriedkov preto dosahuje takmer 10,5 miliárd eur. 3. Hlboko ľutuje skutočnosť, že sa tak prerušil pozitívny trend z minulých rokov, keď prebytok klesol z 15 miliárd eur v roku 2001 na 7 miliárd eur v roku 2002. 4. Schvaľuje Radou predložený návrh opravného rozpočtu č. 7/2004 bez zmien a doplnení. 5. Poveruje predsedu Parlamentu, aby postúpil toto uznesenie Rade a Komisii. [1] Ú. v. ES L 248, 16.9.2002, s. 1. [2] Ú. v. EÚ L 53, 23.2.2004. [3] Ú. v. EÚ C 105, 30.4.2004, s. 9. [4] Ú. v. ES C 172, 18.6.1999, s. 1. Dohoda v znení zmien a doplnkov rozhodnutia 2003/429/ES (Ú. v. EÚ L 147, 14.6.2003, s. 25.). --------------------------------------------------